title: Kommissionens delegerede direktiv (EU) 2019/176 af 16. november 2018 om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i overfladebehandling af visse dioder (EØS-relevant tekst.)

text:
                  5.2.2019

                  DA

                  Den Europæiske Unions Tidende

                  L 33/26

         KOMMISSIONENS DELEGEREDE DIREKTIV (EU) 2019/176
         af 16. november 2018
         om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i overfladebehandling af visse dioder
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
         ud fra følgende betragtninger:

                     (1)

                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

                     (2)

                     De forskellige kategorier af elektrisk og elektronisk udstyr, som direktiv 2011/65/EU finder anvendelse på (kategori 1-11), er opført i det nævnte direktivs bilag I.

                     (3)

                     Bly er et stof, der er underlagt begrænsninger, og som er opført i bilag II til direktiv 2011/65/EU. Anvendelsen af bly i overfladebehandling af højspændingsdioder på en basis af zinkboratglas blev imidlertid undtaget fra begrænsningen og er i øjeblikket er opført i undtagelse 37 i bilag III til det nævnte direktiv. Udløbsdatoen for den undtagelse var for kategori 1-7 og 10 den 21. juli 2016.

                     (4)

                     Kommissionen modtog en ansøgning om en fornyelse af undtagelsen inden den 21. januar 2015 i henhold til artikel 5, stk. 5, i direktiv 2011/65/EU. Undtagelsen forbliver gyldig, indtil der vedtages en afgørelse om den pågældende anvendelse.

                     (5)

                     Højspændingsdioder anvendes i eksterne strømforsyninger til IT- og telekommunikationsudstyr og i biler. I løbet af fremstillingsprocessen for højspændingsdioder opløses den mængde bly, der befinder sig i glasperlerne, i overfladebehandlingsmaterialet, hvilket giver diodernes overfladelag et blyindhold på ca. 2,5 %. Blyet tilsættes dermed ikke med forsæt, da det skyldes kontaminering fra det blyholdige glas.

                     (6)

                     Det er ikke videnskabeligt og teknisk gennemførligt at undgå kontamineringen af overfladelaget i højspændingsdioder, og der findes ingen pålidelige alternativer på markedet. Undtagelsen svækker ikke den miljø- og sundhedsbeskyttelse, der ydes i henhold til Europa-Parlamentets og Rådets forordning (EF) nr. 1907/2006 (2). Undtagelsen for anvendelsen af bly i overfladebehandling af højspændingsdioder på en basis af zinkboratglas bør derfor fornyes for kategori 1-7 og 10.

                     (7)

                     Eftersom eliminering af bly ved at undgå kontaminering med bly i de pågældende anvendelser stadig ikke er praktisk mulig, og der ikke findes nogen pålidelige alternativer på markedet, bør undtagelsen for disse anvendelser fornyes for kategori 1-7 og 10 med den maksimale varighed på fem år frem til den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

                     (8)

                     For andre kategorier end 1-7 og 10 forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU. Af hensyn til klarheden bør udløbsdatoerne tilføjes i det nævnte direktivs bilag III.

                     (9)

                     Direktiv 2011/65/EU bør derfor ændres —

               VEDTAGET DETTE DIREKTIV:

            Artikel 1
            Bilag III til direktiv 2011/65/EU ændres som anført i bilaget til nærværende direktiv.

            Artikel 2

               1.   Medlemsstaterne vedtager og offentliggør senest den 29. februar 2020 de love og administrative bestemmelser, der er nødvendige for at efterkomme dette direktiv. De meddeler straks Kommissionen ordlyden af disse love og bestemmelser.
               De anvender disse bestemmelser fra den 1. marts 2020.
               Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale love og bestemmelser, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 16. november 2018.

                  På Kommissionens vegne

               Jean-Claude JUNCKER

                  Formand

            (1)  EUT L 174 af 1.7.2011, s. 88.

            (2)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

            BILAG
            Punkt 37 i bilag III affattes således:

                           »37.

                           Bly i overfladebehandling af højspændingsdioder på en basis af zinkboratglas

                           Udløber den:

                                       —

                                       21. juli 2021 for kategori 1-7 og 10

                                       —

                                       21. juli 2021 for kategori 8 og 9 undtagen medicinsk udstyr til vitro-diagnostik og industrielle overvågnings- og reguleringsinstrumenter

                                       —

                                       21. juli 2023 for kategori 8 medicinsk udstyr til in vitro-diagnostik

                                       —

                                       21. juli 2024 for kategori 9 industrielle overvågnings- og reguleringsinstrumenter og for kategori 11.«


title: Kommissionens delegerede direktiv (EU) 2019/177 af 16. november 2018 om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly som aktivator i lyspulver i udladningslamper, der indeholder lysstof (EØS-relevant tekst.)

text:
                  5.2.2019

                  DA

                  Den Europæiske Unions Tidende

                  L 33/29

         KOMMISSIONENS DELEGEREDE DIREKTIV (EU) 2019/177
         af 16. november 2018
         om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly som aktivator i lyspulver i udladningslamper, der indeholder lysstof
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
         ud fra følgende betragtninger:

                     (1)

                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

                     (2)

                     De forskellige kategorier af elektrisk og elektronisk udstyr, som direktiv 2011/65/EU finder anvendelse på, er opført i det nævnte direktivs bilag I.

                     (3)

                     Bly er et stof, der er underlagt begrænsninger, og som er opført i bilag II til direktiv 2011/65/EU. Anvendelsen af bly som aktivator i lyspulver (højst 1 % vægtprocent bly) i udladningslamper til brug som solarielamper, der indeholder lysstof som f.eks. BSP (BaSi2O5:Pb), blev imidlertid undtaget fra begrænsningen og er som sådan i øjeblikket opført under punkt 18.b i bilag III til nævnte direktiv. Den oprindelige udløbsdato for nævnte undtagelse var for kategori 1-7 og 10 den 21. juli 2016, i overensstemmelse med direktivets artikel 5, stk. 2, andet afsnit.

                     (4)

                     Kommissionen modtog en ansøgning om en fornyelse af undtagelsen inden den 21. januar 2015 i overensstemmelse med artikel 5, stk. 5, første afsnit, i direktiv 2011/65/EU. Undtagelsen forbliver gyldig, indtil der træffes afgørelse om ansøgningen i henhold til andet afsnit i samme artikel.

                     (5)

                     Desuden modtog Kommissionen i januar 2015 ansøgning nr. 2015-3 om en ny undtagelse, der skal føjes til bilag IV for udladningslamper, hvis de bruges som lamper til fototerapi (medicinsk udstyr) og indeholder lysstof. Da vurderingen viste, at det mekanisk set er muligt, at en lampe til medicinsk brug kan passe til solarieudstyr og omvendt, blev det besluttet at samle disse ansøgninger om undtagelse under vurderingen af undtagelser under punkt 18.b i bilag III.

                     (6)

                     Der kræves bly som aktivator i lyspulver, for at bariumsilikatlysstof kan lyse. Det omdanner 254 nm-stråling til den udformede UV-stråling (290nm-400nm) og anvendes i over 95 % af lysstofrørene i kviksølv-lavtryksudladningslamper til indendørs brug i solarieudstyr og visse medicinske anvendelser. Det giver den UV-intensitet i bølgelængden 350 nm, der er afgørende for at igangsætte pigmentering af huden.

                     (7)

                     Solarieudstyr er strengt reguleret i Unionen, og ethvert eventuelt alternativ til bly vil skulle opfylde kriterierne om pålidelighed, sikkerhed og overvejelser af sundhedsrisici. Der findes i øjeblikket ingen sådanne alternativer.

                     (8)

                     På grund af manglende pålidelige alternativer er det stadig ikke videnskabeligt og teknisk muligt i praksis at substituere eller eliminere bly for visse former for udladningslamper, der indeholder lysstof. Undtagelsen er i overensstemmelse med Europa-Parlamentets og Rådets forordning (EF) nr. 1907/2006 (2) og svækker således ikke den miljø- og sundhedsbeskyttelse, der ydes ved den. Undtagelsen for bly som aktivator i lyspulver (højst 1 % vægtprocent bly) i udladningslamper til brug som solarielamper, der indeholder lysstof, bør derfor fornyes.

                     (9)

                     Da der for de pågældende anvendelser endnu ikke findes nogen pålidelige alternativer, bør undtagelsen for kategori 1-7 og 10 i bilag I til direktiv 2011/65/EU fornyes med den maksimale gyldighedsperiode på fem år indtil den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

                     (10)

                     For andre kategorier end 1-7 og 10 i bilag I til direktiv 2011/65/EU forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU. Af hensyn til den juridiske klarhed bør udløbsdatoerne anføres i bilag III til nævnte direktiv.

                     (11)

                     I betragtning af ansøgning nr. 2015-3 og den omstændighed, at det mekanisk set er muligt, at en lampe til medicinsk brug kan passe til solarieudstyr og omvendt, bør der tilføjes et nyt underpunkt 18.b-I i bilag III til direktiv 2011/65/EU specifikt for medicinske anvendelser, bortset fra dem, der er omfattet af punkt 34 i bilag IV til direktiv 2011/65/EU. Dette underpunkt bør gælde for kategori 5 og 8 og være gyldigt indtil den 21. juli 2021.

                     (12)

                     Direktiv 2011/65/EU bør derfor ændres —

               VEDTAGET DETTE DIREKTIV:

            Artikel 1
            Bilag III til direktiv 2011/65/EU ændres som anført i bilaget til nærværende direktiv.

            Artikel 2

               1.   Medlemsstaterne vedtager og offentliggør senest den 29. februar 2020 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
               De anvender disse bestemmelser fra den 1. marts 2020.
               Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 16. november 2018.

                  På Kommissionens vegne

               Jean-Claude JUNCKER

                  Formand

            (1)  EUT L 174 af 1.7.2011, s. 88.

            (2)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

            BILAG
            Punkt 18.b i bilag III affattes således:

                           »18.b

                           Bly som aktivator i lyspulver (højst 1 vægtprocent bly) i udladningslamper til brug som solarielamper, der indeholder lysstof som f.eks. BSP (BaSi2O5:Pb)

                           Udløber den:

                                       —

                                       21. juli 2021 for kategori 1-7 og 10

                                       —

                                       21. juli 2021 for kategori 8 og 9 undtagen medicinsk udstyr til in vitro-diagnostik og industrielle overvågnings- og reguleringsinstrumenter

                                       —

                                       21. juli 2023 for kategori 8 medicinsk udstyr til in vitro-diagnostik

                                       —

                                       21. juli 2024 for kategori 9 industrielle overvågnings- og reguleringsinstrumenter og for kategori 11.

                           18.b-I

                           Bly som aktivator i lyspulver (højst 1 vægtprocent bly) i udladningslamper, som indeholder lysstof som f.eks. BSP (BaSi2O5:Pb), hvis de bruges i medicinsk fototerapiudstyr.

                           Gælder for kategori 5 og 8, bortset fra anvendelser, der er omfattet af undtagelse 34 i bilag IV, og udløber den 21. juli 2021.«


title: Kommissionens delegerede direktiv (EU) 2019/178 af 16. november 2018 om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i lejer og bøsninger på visse former for ikkevejgående udstyr til erhvervsmæssig brug (EØS-relevant tekst.)

text:
                  5.2.2019

                  DA

                  Den Europæiske Unions Tidende

                  L 33/32

         KOMMISSIONENS DELEGEREDE DIREKTIV (EU) 2019/178
         af 16. november 2018
         om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i lejer og bøsninger på visse former for ikkevejgående udstyr til erhvervsmæssig brug
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
         ud fra følgende betragtninger:

                     (1)

                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

                     (2)

                     De forskellige kategorier af elektrisk og elektronisk udstyr, som direktiv 2011/65/EU finder anvendelse på, er opført i nævnte direktivs bilag I.

                     (3)

                     Bly er et stof, der er underlagt begrænsninger, og som er opført i bilag II til direktiv 2011/65/EU. Kommissionen modtog i overensstemmelse med artikel 5, stk. 3, i direktiv 2011/65/EU i juli 2015 en ansøgning om indrømmelse af en undtagelse for kategori 11, der skal opføres i bilag III, for anvendelse af bly i lejer og bøsninger på forbrændingsmotorer drevet af diesel eller gasformigt brændstof, der anvendes i ikkevejgående udstyr til erhvervsmæssig brug.

                     (4)

                     Det er nødvendigt, at lejer og bøsninger indeholder bly for at opnå tilstrækkelig pålidelighed hvad angår belægningsresistens, konformabilitet, indlejringsevne og affaldsresistens i store motorer og motorer til brug under barske eller krævende forhold, der anvendes i ikkevejgående udstyr til erhvervsmæssig brug såsom mobile luftkompressorer, mobilt svejseudstyr og mobilkraner.

                     (5)

                     Der er i øjeblikket ikke nogen blyfri alternativer på markedet, som ville give en tilstrækkelig grad af pålidelighed for anvendelsesområderne for motorer i ikkevejgående udstyr til erhvervsmæssig brug.

                     (6)

                     På grund af manglende pålidelige alternativer er det stadig ikke videnskabeligt og teknisk muligt i praksis at substituere eller eliminere bly for visse motorer i ikkevejgående udstyr til erhvervsmæssig brug Undtagelsen er i overensstemmelse med Europa-Parlamentets og Rådets forordning (EF) nr. 1907/2006 (2) og svækker således ikke den miljø- og sundhedsbeskyttelse, der ydes ved den. Derfor bør undtagelsen for bly i lejer og bøsninger på forbrændingsmotorer drevet af diesel eller gasformigt brændstof, der anvendes i ikkevejgående udstyr til erhvervsmæssig brug, tillades, idet der tilføjes et nyt punkt 42 i bilag III til direktiv 2011/65/EU. For at undgå at anvendelsesområderne for undtagelserne i bilag III overlapper hinanden, og for at sikre juridisk klarhed bør det tilføjes, at ansøgninger, der er omfattet af punkt 6.c i bilag III, er udelukket fra det nye punkt 42 i bilag III til direktiv 2011/65/EU.

                     (7)

                     Da der i øjeblikket ikke findes nogen pålidelige alternativer til de pågældende anvendelser, og det heller ikke er sandsynligt, at de vil blive tilgængelige på markedet i nær fremtid, bør undtagelsen for kategori 11 i bilag I til direktiv 2011/65/EU indrømmes med en den maksimale gyldighedsperiode på fem år regnet fra den 22. juli 2019, som er den dato, hvor kategori 11 indgår i anvendelsesområdet for artikel 4, stk. 1, i direktiv 2011/65/EU. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

                     (8)

                     Direktiv 2011/65/EU bør derfor ændres —

               VEDTAGET DETTE DIREKTIV:

            Artikel 1
            Bilag III til direktiv 2011/65/EU ændres som anført i bilaget til nærværende direktiv.

            Artikel 2

               1.   Medlemsstaterne vedtager og offentliggør senest den 21. juli 2019 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
               De anvender disse love og bestemmelser fra den 22. juli 2019.
               Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 16. november 2018.

                  På Kommissionens vegne

               Jean-Claude JUNCKER

                  Formand

            (1)  EUT L 174 af 1.7.2011, s. 88.

            (2)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

            BILAG
            I bilag III indsættes følgende punkt 42:

                           »42

                           Bly i lejer og bøsninger på forbrændingsmotorer drevet af diesel eller gasformigt brændstof, der anvendes i ikkevejgående udstyr til erhvervsmæssig brug:

                                       —

                                       hvis motorens samlede forskydning er ≥ 15 liter,
                                       eller

                                       —

                                       hvis motorens samlede forskydning er < 15 liter og motoren er konstrueret til at fungere i anvendelser, hvor tidsrummet mellem signal for start og fuld belastning skal være mindre end 10 sekunder, eller hvis der typisk udføres regelmæssig vedligeholdelse under barske og snavsede udendørs forhold, f.eks. anvendelser inden for minedrift, byggeri og landbrug.

                           Gælder for kategori 11, bortset for anvendelser, der er omfattet af punkt 6.c i nærværende bilag.
                           Udløber den 21. juli 2024.«


title: Kommissionens delegerede direktiv (EU) 2017/1975 af 7. august 2017 om ændring med henblik på tilpasning til den tekniske udvikling af bilag III til Europa-Parlamentets og Rådets direktiv 2011/65/EU vedrørende en undtagelse for cadmium i farvekonverterende lysemitterende dioder (LED) til brug i displaysystemer (EØS-relevant tekst. )

text:
               31.10.2017

               DA

               Den Europæiske Unions Tidende

               L 281/29

         KOMMISSIONENS DELEGEREDE DIREKTIV (EU) 2017/1975
   af 7. august 2017
   om ændring med henblik på tilpasning til den tekniske udvikling af bilag III til Europa-Parlamentets og Rådets direktiv 2011/65/EU vedrørende en undtagelse for cadmium i farvekonverterende lysemitterende dioder (LED) til brug i displaysystemer
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der gøres tilgængeligt på markedet, ikke indeholder cadmium.

               (2)

               Punkt 39 i bilag III til direktiv 2011/65/EU fastsatte en undtagelse fra forbuddet for brugen af cadmium i farvekonverterende lysemitterende dioder (LED) til brug i belysnings- og displaysystemer indtil den 1. juli 2014. Kommissionen modtog en ansøgning om en fornyelse af denne undtagelse inden den 1. januar 2013 i henhold til artikel 5, stk. 5, i direktiv 2011/65/EU.

               (3)

               Farvekonverterende LED, der anvender kvanteøer, har vist sig at have fordele sammenlignet med tidligere teknologi, når det gælder energieffektivitet og farvepræstationer. Den samlede balance for anvendelsen af cadmiumbaserede kvanteøer i displaysystemer er positiv på grund af deres lavere energiforbrug sammenlignet med de aktuelt tilgængelige alternative teknologier på markedet. De samlede negative miljø-, sundheds-, og forbrugerbeskyttelsesmæssige indvirkninger som følge af substitutionen af cadmiumbaserede kvanteøer i displaysystemer, hvor kvanteøer anvendes, er sandsynligvis større end de samlede miljø-, sundheds- og forbrugerbeskyttelsesmæssige fordele herved.

               (4)

               Brugen af cadmiumselenid i cadmiumbaserede halvledernanokrystal-kvanteøer, som kan »downshifte«, til brug i displaysystemer bør derfor undtages fra forbuddet i en toårig periode efter offentliggørelsen af det delegerede direktiv i Den Europæiske Unions Tidende. Denne korte gyldighedsperiode for undtagelsen vil sandsynligvis ikke have nogen skadelig virkning på innovation og udviklingen af cadmiumfri alternativer.

               (5)

               Cadmiumbaserede LED med kvanteøer til belysning er endnu ikke tilgængelige på markedet, og deres potentielle fordele sammenlignet med eksisterende teknologier kan ikke kvantificeres nøjagtigt, så en fornyelse af undtagelsen for belysningssystemer er ikke begrundet.

               (6)

               Bilag III til direktiv 2011/65/EU bør derfor ændres —

         VEDTAGET DETTE DIREKTIV:
   Artikel 1
   Bilag III til direktiv 2011/65/EU ændres som anført i bilaget til dette direktiv.
   Artikel 2
   1.   Medlemsstaterne vedtager og offentliggør senest den [12 måneder efter direktivets ikrafttrædelsesdato] de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den [12 måneder efter dette direktivs ikrafttræden + 1 dag].
   Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne skal meddele Kommissionen teksten til de vigtigste nationale love og bestemmelser, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 7. august 2017.

            På Kommissionens vegne

         Jean-Claude JUNCKER

            Formand

      (1)  EUT L 174 af 1.7.2011, s. 88.

      BILAG
      I bilag III til direktiv 2011/65/EU affattes punkt 39 således:

                     »39.a

                     Cadmiumselenid i cadmiumbaserede halvledernanokrystal-kvanteøer, som kan »downshifte«, til brug i displaysystemer (< 0,2 μg Cd pr. mm2 lysemitterende areal)

                     Udløber for alle kategorier den [to år efter det delegerede direktivs offentliggørelse i Den Europæiske Unions Tidende]«


title: Kommissionens delegerede direktiv (EU) 2018/740 af 1. marts 2018 om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly som legeringselement i aluminium (EØS-relevant tekst. )

text:
               18.5.2018

               DA

               Den Europæiske Unions Tidende

               L 123/106

         KOMMISSIONENS DELEGEREDE DIREKTIV (EU) 2018/740
   af 1. marts 2018
   om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly som legeringselement i aluminium
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder bly.

               (2)

               I undtagelse 6.b i bilag III til direktiv 2011/65/EU var anvendelsen af bly som legeringselement i aluminium med højst 0,4 vægtprocent bly undtaget fra begrænsningen indtil den 21. juli 2016. Kommissionen modtog i henhold til artikel 5, stk. 5, i direktiv 2011/65/EU inden den 21. januar 2015 en ansøgning om fornyelse af denne undtagelse vedrørende kategori 1-7 og 10.

               (3)

               Bly tilsættes tilsigtet aluminium for at forbedre maskinbearbejdeligheden heraf i industriel produktion. For nylig blev visse ikke-blyholdige alternativer gjort tilgængelige på markedet. Indtil videre er det dog ikke klart, hvorvidt disse alternativer er teknisk gennemførlige i praksis og pålidelige.

               (4)

               Mens genvundet aluminiumsskrot, der indeholder bly, i miljømæssig henseende er fordelagtigt, er fjernelsen af dette utilsigtet tilførte bly fra affaldsstrømmen for aluminium endnu ikke teknisk gennemførlig.

               (5)

               I ordlyden af undtagelse 6.b i bilag III til direktiv 2011/65/EU skelnes der i overensstemmelse med artikel 5, stk. 1, litra a), i samme direktiv mellem aluminiumslegeringer, der utilsigtet indeholder bly, og aluminiumslegeringer, der er tilsat bly for at opnå bestemte egenskaber.

               (6)

               Hvis der er tale om et utilsigtet indhold af bly, der stammer fra blyholdigt genvundet aluminiumsskrot, kan der indrømmes en undtagelse indtil den 21. juli 2021 for kategori 1-7 og 10, da det ikke er gennemførligt i praksis at fjerne blyindholdet, og fordi miljøbelastningen af genvundet aluminium er lavere. Hvad angår bly i aluminiumslegeringer til maskinbearbejdning, bør der for kategori 1-7 og 10 indrømmes en undtagelse på tre år efter offentliggørelsen af nærværende direktiv i Den Europæiske Unions Tidende, således at industrien har mulighed for at foretage de nødvendige vurderinger af ydeevnen for ikke-blyholdige alternativer, der er tilgængelige på markedet, og tilpasse sig mulige ændringer. For andre kategorier end 1-7 og 10 forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU.

               (7)

               Direktiv 2011/65/EU bør derfor ændres —

         VEDTAGET DETTE DIREKTIV:
   Artikel 1
   Bilag III til direktiv 2011/65/EU ændres som anført i bilaget til dette direktiv.
   Artikel 2
   1.   Medlemsstaterne vedtager og offentliggør senest den 30. juni 2019 de love og administrative bestemmelser, der er nødvendige for at efterkomme dette direktiv. De meddeler straks Kommissionen ordlyden af disse love og bestemmelser.
   De anvender disse bestemmelser fra den 1. juli 2019.
   Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale love og bestemmelser, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 1. marts 2018.

            På Kommissionens vegne

         Jean-Claude JUNCKER

            Formand

      (1)  EUT L 174 af 1.7.2011, s. 88.

      BILAG
      I bilag III til direktiv 2011/65/EU affattes punkt 6.b således:

                     »6.b

                     Bly som legeringselement i aluminium, højst 0,4 vægtprocent bly

                     Udløber den:

                                 —

                                 21. juli 2021 for kategori 8 og 9 undtagen medicinsk udstyr til vitro-diagnostik og industrielle overvågnings- og reguleringsinstrumenter,

                                 —

                                 21. juli 2023 for kategori 8 medicinsk udstyr til in vitro-diagnostik,

                                 —

                                 21. juli 2024 for kategori 9 industrielle overvågnings- og reguleringsinstrumenter og for kategori 11.

                     6.b.I

                     Bly som legeringselement i aluminium, højst 0,4 vægtprocent bly, forudsat at det stammer fra genvundet blyholdigt aluminiumsskrot

                     Udløber den 21. juli 2021 for kategori 1-7 og 10.

                     6.b.II

                     Bly som legeringselement i aluminium til maskinbearbejdning, højst 0,4 vægtprocent bly

                     Udløber den 18. maj 2021 for kategori 1-7 og 10.«


title: Kommissionens delegerede direktiv (EU) 2018/970 af 18. april 2018 om ændring af bilag II, III og V til Europa-Parlamentets og Rådets direktiv (EU) 2016/1629 om fastsættelse af tekniske forskrifter for fartøjer til sejlads på indre vandveje

text:
               10.7.2018

               DA

               Den Europæiske Unions Tidende

               L 174/15

         KOMMISSIONENS DELEGEREDE DIREKTIV (EU) 2018/970
   af 18. april 2018
   om ændring af bilag II, III og V til Europa-Parlamentets og Rådets direktiv (EU) 2016/1629 om fastsættelse af tekniske forskrifter for fartøjer til sejlads på indre vandveje
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF (1), særlig artikel 31, stk. 1, 3 og 4, og
   ud fra følgende betragtninger:

               (1)

               Direktiv (EU) 2016/1629 ophæver Europa-Parlamentets og Rådets direktiv 2006/87/EF (2) med virkning fra den 7. oktober 2018. I bilag II til direktiv (EU) 2016/1629 fastlægges det, at de tekniske forskrifter for flydende strukturer er fastsat i ES-TRIN-standard 2015/1.

               (2)

               Unionens aktiviteter i sektoren for transport ad indre vandveje bør tilsigte at sikre, at de tekniske forskrifter for fartøjer til sejlads på indre vandveje, der skal anvendes i Unionen, udarbejdes på en ensartet måde.

               (3)

               Det Europæiske Udvalg for Udarbejdelse af Standarder for Sejlads på Indre Vandveje (CESNI) blev oprettet den 3. juni 2015 inden for rammerne af Centralkommissionen for Sejlads på Rhinen (CCNR) med henblik på at udarbejde tekniske standarder for transport ad indre vandveje på forskellige områder og navnlig for så vidt angår fartøjer, informationsteknologi og besætninger.

               (4)

               CESNI vedtog på sit møde den 6. juli 2017 den nye europæiske standard om fastsættelse af tekniske forskrifter for fartøjer til sejlads på indre vandveje, ES-TRIN-standard 2017/1 (3).

               (5)

               ES-TRIN-standarden fastsætter de fælles tekniske forskrifter, der er nødvendige af hensyn til sikkerheden for fartøjer til sejlads på indre vandveje. Den indeholder bestemmelser om skibsbygning, udrustning og udstyr til fartøjer til sejlads på indre vandveje, særlige bestemmelser for nærmere bestemte fartøjskategorier såsom passagerfartøjer, konvojer, der skubbes, og containerskibe, bestemmelser om udstyr til det automatiske identifikationssystem (AIS), bestemmelser om fartøjsidentifikation, en model for certifikater og registre, overgangsbestemmelser samt instrukser om anvendelsen af den tekniske standard.

               (6)

               CCNR vil ændre sin retlige ramme, reglementet for inspektion af fartøjer på Rhinen, med henblik på at henvise til den nye standard og gøre samme standard obligatorisk inden for rammerne af anvendelsen af den reviderede konvention om sejlads på Rhinen.

               (7)

               Direktiv (EU) 2016/1629 bør derfor ændres.

               (8)

               Af hensyn til sammenhængen bør de ændrede bestemmelser gennemføres i national ret og gælde fra den dato, der oprindelig blev fastsat for gennemførelsen og anvendelsen af direktiv (EU) 2016/1629 —

         VEDTAGET DETTE DIREKTIV:
   Artikel 1
   I direktiv (EU) 2016/1629 foretages følgende ændringer:

               1)

               Bilag II erstattes af teksten i bilag I til dette direktiv.

               2)

               Bilag III ændres som angivet i bilag II til dette direktiv.

               3)

               Bilag V ændres som angivet i bilag III til dette direktiv.

         Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest og med virkning fra den 7. oktober 2018. De meddeler straks Kommissionen teksten til disse love og bestemmelser.
   Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. april 2018.

            På Kommissionens vegne

         Jean-Claude JUNCKER

            Formand

      (1)  EUT L 252 af 16.9.2016, s. 118.

      (2)  Europa-Parlamentets og Rådets direktiv 2006/87/EF af 12. december 2006 om fastsættelse af tekniske forskrifter for fartøjer på indre vandveje og om ophævelse af Rådets direktiv 82/714/EØF (EUT L 389 af 30.12.2006, s. 1).

      (3)  Resolution CESNI 2017-II-1.

      BILAG I
      »
            BILAG II
            TEKNISKE MINIMUMSFORSKRIFTER FOR FLYDENDE STRUKTURER TIL SEJLADS PÅ INDRE VANDVEJE I ZONE 1, 2, 3 OG 4
            De tekniske forskrifter for flydende strukturer er fastsat i ES-TRIN-standarden 2017/1.
         «

      BILAG II
      I bilag III til direktiv (EU) 2016/1629 foretages følgende ændringer:

                  1)

                  Punkt 2 affattes således:
                  »2.   Styrke og stabilitet

                              —

                              Forstærkning og stabilisering af struktur

                              —

                              Certifikat/attest udstedt af et anerkendt klassifikationsselskab«.

                  2)

                  Følgende indsættes som punkt 8:
                  »8.   Maskiner

                              —

                              Styresystemer

                              —

                              Skrueaksler og tilbehør

                              —

                              Fremdrivningsmotorer, koblinger og tilbehør

                              —

                              Tilstedeværelsen af bovpropeller

                              —

                              Lænsesystemer og brandslukningsanlæg

                              —

                              Nødstrømskilder og elektriske installationer

                              —

                              Certifikat/attest udstedt af et anerkendt klassifikationsselskab«.

      BILAG III
      I artikel 2.01, stk. 2, i bilag V til direktiv (EU) 2016/1629 foretages følgende ændringer:

                  1)

                  Litra c) affattes således:

                              »c)

                              en søfartsekspert, som er indehaver af en bådførerlicens for indre vandveje, der bemyndiger indehaveren til at sejle fartøjet, som skal inspiceres«.

                  2)

                  Følgende litra d) tilføjes:

                              »d)

                              en ekspert i traditionelle flydende strukturer til inspektion af traditionelle flydende strukturer.«


title: Kommissionens delegerede direktiv (EU) 2019/172 af 16. november 2018 om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i loddemateriale til etablering af elektrisk forbindelse mellem halvlederskive og bæresubstrat i integrerede kredsløbspakker med flip chip (EØS-relevant tekst.)

text:
                  5.2.2019

                  DA

                  Den Europæiske Unions Tidende

                  L 33/14

         KOMMISSIONENS DELEGEREDE DIREKTIV (EU) 2019/172
         af 16. november 2018
         om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i loddemateriale til etablering af elektrisk forbindelse mellem halvlederskive og bæresubstrat i integrerede kredsløbspakker med flip chip
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
         ud fra følgende betragtninger:

                     (1)

                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

                     (2)

                     De forskellige kategorier af elektrisk og elektronisk udstyr, som direktiv 2011/65/EU finder anvendelse på (kategori 1-11), er opført i det nævnte direktivs bilag I.

                     (3)

                     Bly er et stof, der er underlagt begrænsninger, og som er opført i bilag II til direktiv 2011/65/EU. Anvendelsen af bly i loddemateriale til etablering af elektrisk forbindelse mellem halvlederskive og bæresubstrat i integrerede kredsløbspakker med flip chip var dog undtaget fra begrænsningen, og er i øjeblikket anført i undtagelse 15 i bilag III til det nævnte direktiv. Udløbsdatoen for den undtagelse var for kategori 1-7 og 10 den 21. juli 2016.

                     (4)

                     Kommissionen modtog en ansøgning om en fornyelse af undtagelsen inden den 21. januar 2015 i henhold til artikel 5, stk. 5, i direktiv 2011/65/EU. Undtagelsen forbliver gyldig, indtil der vedtages en afgørelse om den pågældende anvendelse.

                     (5)

                     Blyholdigt loddemateriale anvendes i flip chip-forbindelser, hvor loddematerialet forbinder chippen og bæresubstratet. Loddematerialet skal kunne modstå elektromigration ved de ekstremt høje strømtætheder, der kræves, og det skal være i stand til skabe en lagdelt lodning, som muliggør trinvis montage og ombearbejdning af komponenterne i løbet af fremstillingsprocessen. Det skal også have en stor strækevne for at mindske den termomekaniske belastning i de metallurgiske strukturer under loddematerialet, især i større chips.

                     (6)

                     For visse anvendelser, der er omfattet af den nuværende undtagelse, er substitution eller eliminering af bly stadig ikke videnskabeligt og teknisk gennemførlig på grund af manglende pålidelige alternativer. Undtagelsen svækker ikke den miljø- og sundhedsbeskyttelse, der ydes i henhold til Europa-Parlamentets og Rådets forordning (EF) nr. 1907/2006 (2). Den bør derfor fornyes for disse bestemte anvendelsesformål.

                     (7)

                     For alle andre anvendelser, der er omfattet af undtagelsen, er betingelserne for fornyelse ikke opfyldt. Undtagelsen for disse anvendelser bør fortsat være gyldig i 12 måneder efter datoen for ikrafttrædelsen af nærværende delegerede direktiv i overensstemmelse med artikel 5, stk. 6, i direktiv 2011/65/EU.

                     (8)

                     Eftersom der i øjeblikket ingen pålidelige alternativer findes for de anvendelser, der er omfattet af undtagelsen, bør undtagelsen for disse anvendelser fornyes for kategori 1-7 og 10 med den maksimale varighed på fem år indtil den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

                     (9)

                     For andre kategorier end 1-7 og 10 forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU. Af hensyn til klarheden bør udløbsdatoerne tilføjes i det nævnte direktivs bilag III.

                     (10)

                     Direktiv 2011/65/EU bør derfor ændres —

               VEDTAGET DETTE DIREKTIV:

            Artikel 1
            Bilag III til direktiv 2011/65/EU ændres som anført i bilaget til nærværende direktiv.

            Artikel 2

               1.   Medlemsstaterne vedtager og offentliggør senest den 29. februar 2020 de love og administrative bestemmelser, der er nødvendige for at efterkomme dette direktiv. De meddeler straks Kommissionen ordlyden af disse love og bestemmelser.
               De anvender disse bestemmelser fra den 1. marts 2020.
               Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale love og bestemmelser, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 16. november 2018.

                  På Kommissionens vegne

               Jean-Claude JUNCKER

                  Formand

            (1)  EUT L 174 af 1.7.2011, s. 88.

            (2)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

            BILAG
            Punkt 15 i bilag III til direktiv 2011/65/EU affattes således:

                           »15.

                           Bly i loddemateriale til etablering af elektrisk forbindelse mellem halvlederskive og bæresubstrat i integrerede kredsløbspakker med flip chip

                           Gælder for kategori 8, 9 og 11 og udløber den:

                                       —

                                       21. juli 2021 for kategori 8 og 9 undtagen medicinsk udstyr til vitro-diagnostik og industrielle overvågnings- og reguleringsinstrumenter

                                       —

                                       21. juli 2023 for kategori 8 medicinsk udstyr til in vitro-diagnostik

                                       —

                                       21. juli 2024 for kategori 9 industrielle overvågnings- og reguleringsinstrumenter og for kategori 11.

                           15.a

                           Bly i loddemateriale til etablering af elektrisk forbindelse mellem halvlederskive og bæresubstrat i integrerede kredsløbspakker med flip chip, hvor mindst ét af følgende kriterier gør sig gældende:

                                       —

                                       der anvendes 90 nm-halvlederteknologi eller større

                                       —

                                       der anvendes en enkelt halvlederskive på 300 mm2 eller derover sammen med hvilken som helst halvlederteknologi

                                       —

                                       stablede chippakker med en halvlederskive på 300 mm2 eller derover eller silicium-interposere på 300 mm2 eller derover

                           Gælder for kategori 1, 7 og 10 og udløber den 21. juli 2021.«


title: Kommissionens delegerede direktiv (EU) 2019/173 af 16. november 2018 om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly og cadmium i printerblæk til påføring af emaljetryk på glas (EØS-relevant tekst.)

text:
                  5.2.2019

                  DA

                  Den Europæiske Unions Tidende

                  L 33/17

         KOMMISSIONENS DELEGEREDE DIREKTIV (EU) 2019/173
         af 16. november 2018
         om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly og cadmium i printerblæk til påføring af emaljetryk på glas
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
         ud fra følgende betragtninger:

                     (1)

                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

                     (2)

                     De forskellige kategorier af elektrisk og elektronisk udstyr, som direktiv 2011/65/EU finder anvendelse på (kategori 1-11), er opført i det nævnte direktivs bilag I.

                     (3)

                     Bly og cadmium er stoffer, der er underlagt begrænsninger, og som er opført i bilag II til direktiv 2011/65/EU. Anvendelen af bly og cadmium i visse anvendelser af tryk på glas blev imidlertid undtaget fra begrænsningen og er i øjeblikket er opført i undtagelse 21 i bilag III til det nævnte direktiv. Udløbsdatoen for den undtagelse var for kategori 1-7 og 10 den 21. juli 2016.

                     (4)

                     Kommissionen modtog en ansøgning om en fornyelse af undtagelsen inden den 21. januar 2015 i henhold til artikel 5, stk. 5, i direktiv 2011/65/EU. Undtagelsen forbliver gyldig, indtil der vedtages en afgørelse om den pågældende anvendelse.

                     (5)

                     Bly og cadmium i printerblæk til påføring på glas giver en holdbar produktmærkning, især på glaspærer til lamper. Mærkningen tjener flere formål såsom overensstemmelsesmærkning (CE-mærkning) og mærkning af affald af elektrisk og elektronisk udstyr (WEEE-mærkning) samt anførelse af producenten og lampens type og wattforbrug, hvilket er vigtigt af hensyn til sikkerheden og korrekt udskiftning og genanvendelse af lampen. Mærkningens holdbarhed er vigtig for at sikre, at produktmærkningen er læsbar gennem hele produktets levetid, hvilket kræves i henhold til lovgivningen og produktsikkerhedsstandarderne.

                     (6)

                     Indholdet af bly medfører vigtige egenskaber såsom god klæbeevne, lavere emaljeringstemperatur, større holdbarhed og uigennemsigtighed.

                     (7)

                     Cadmium anvendes til at opnå visse nuancer i emaljen i forskellige anvendelsesområder, herunder anvendelser til sikkerheds- og advarselsformål, hvor visse nuancer menes at øge synligheden. Det bidrager også med vigtige filtreringsfunktioner.

                     (8)

                     Substitution eller eliminering af bly er stadig ikke videnskabeligt og teknisk gennemførlig for visse anvendelser, der er omfattet af den nuværende undtagelse med hensyn til kategori 1-7 og 10, på grund af manglende pålidelige alternativer. Undtagelsen svækker ikke den miljø- og sundhedsbeskyttelse, der ydes i henhold til Europa-Parlamentets og Rådets forordning (EF) nr. 1907/2006 (2). Undtagelsen bør derfor fornyes for disse bestemte anvendelser og kategorier.

                     (9)

                     Substitution eller eliminering af cadmium er stadig ikke videnskabeligt og teknisk gennemførlig for visse anvendelser, der er omfattet af den nuværende undtagelse med hensyn til kategori 1-7 og 10, på grund af manglende pålidelige alternativer. Undtagelsen svækker ikke den miljø- og sundhedsbeskyttelse, der ydes i henhold til forordning (EF) nr. 1907/2006. Undtagelsen bør derfor fornyes for disse bestemte anvendelser og kategorier.

                     (10)

                     For alle andre anvendelser, der på nuværende tidspunkt er omfattet af undtagelsen, er betingelserne for fornyelse ikke opfyldt. Undtagelsen for disse anvendelser bør fortsat være gyldig i 12 måneder efter datoen for ikrafttrædelsen af nærværende delegerede direktiv i overensstemmelse med artikel 5, stk. 6, i direktiv 2011/65/EU.

                     (11)

                     Eftersom der i øjeblikket ingen pålidelige alternativer findes for de anvendelser med indhold af bly, der er omfattet af undtagelsen, bør undtagelsen for disse anvendelser fornyes for kategori 1-7 og 10 med den maksimale varighed på fem år frem til den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

                     (12)

                     Eftersom der i øjeblikket ingen pålidelige alternativer findes for de anvendelser med indhold af cadmium, der er omfattet af undtagelsen, bør undtagelsen for disse anvendelser fornyes for kategori 1-7 og 10 med den maksimale varighed på fem år frem til den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

                     (13)

                     For andre kategorier end 1-7 og 10 forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU. Af hensyn til klarheden bør udløbsdatoerne tilføjes i det nævnte direktivs bilag III.

                     (14)

                     Direktiv 2011/65/EU bør derfor ændres —

               VEDTAGET DETTE DIREKTIV:

            Artikel 1
            Bilag III til direktiv 2011/65/EU ændres som anført i bilaget til nærværende direktiv.

            Artikel 2

               1.   Medlemsstaterne vedtager og offentliggør senest 29. februar 2020 de love og administrative bestemmelser, der er nødvendige for at efterkomme dette direktiv. De meddeler straks Kommissionen ordlyden af disse love og bestemmelser.
               De anvender disse bestemmelser fra 1. marts 2020.
               Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale love og bestemmelser, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 16. november 2018.

                  På Kommissionens vegne

               Jean-Claude JUNCKER

                  Formand

            (1)  EUT L 174 af 1.7.2011, s. 88.

            (2)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

            BILAG
            Punkt 21 i bilag III til direktiv 2011/65/EU affattes således:

                           »21.

                           Bly og cadmium i printerblæk til påføring af emaljetryk på glas, f.eks. borsilikatglas og natronkalkglas

                           Gælder for kategori 8, 9 og 11 og udløber den:

                                       —

                                       21. juli 2021 for kategori 8 og 9 undtagen medicinsk udstyr til vitro-diagnostik og industrielle overvågnings- og reguleringsinstrumenter

                                       —

                                       21. juli 2023 for kategori 8 medicinsk udstyr til in vitro-diagnostik

                                       —

                                       21. juli 2024 for kategori 9 industrielle overvågnings- og reguleringsinstrumenter og for kategori 11.

                           21.a

                           Cadmium, når det anvendes i glas med farvetryk, der besidder filtreringsfunktioner og anvendes som bestanddel i belysningsanvendelser til installation i billedskærme og kontrolpaneler i elektrisk og elektronisk udstyr

                           Gælder for kategori 1-7 og 10 bortset fra anvendelser, der er omfattet af undtagelse 21.b eller 39, og udløber den 21. juli 2021.

                           21.b

                           Cadmium i printerblæk til påføring af emaljetryk på glas, f.eks. borsilikatglas og natronkalkglas

                           Gælder for kategori 1-7 og 10 bortset fra anvendelser, der er omfattet af undtagelse 21.a eller 39, og udløber den 21. juli 2021.

                           21.c

                           Bly i printerblæk til påføring af emaljetryk på andet glas end borsilikatglas

                           Gælder for kategori 1, 7 og 10 og udløber den 21. juli 2021.«